**Intézkedési terv a 2020/2021 tanév 2. szemeszter OMHV adatai alapján**

**Szervezeti egység: Egészségügyi Technológiaértékelő és Elemzési Központ**

**Kar: Gyógyszerésztudományi Kar**

**Visszajelzésünk az általános jellegű hallgatói véleményekre:**

Központunk munkatársai ezúton köszönik meg a Bevezetés a farmakoökonómiába (GYETEBFOG1M) tárgy konstruktív hallgató értékelését.

A tárgyat a kurrikulumreformot követően a 2020/2021 tanév 2. félévében oktattuk először. A tárgyat megalapozó Közgazdaságtani alapismeretek c. tárgy felmenő rendszerben történő bevezetése miatt az itt oktatott alapismeretekre még jónéhány évfolyam esetében nem számíthatunk. Mivel Központunk eddig nem végzett graduális oktatást, ennek megfelelően az intézet eddigi oktatómunkájáról szóló K1 kérdés pontszámát nem tartjuk irányadónak.

A hivatalos tankönyv/jegyzet hiányát jelző észrevételeket (K8) Központunk elfogadja. Szeretnénk ugyanakkor felhívni a figyelmet arra, hogy a tárgy újdonsága nem tette sem lehetővé, sem - a későbbi visszajelzések beépíthetősége miatt - célszerűvé rögtön egy új jegyzet készítését. Több témában tettünk elérhetővé magyar nyelvű könyvfejezeteket, illetve a tárgy oktatói által szerkesztett Egészség-gazdaságtani Fogalomtár I-II. egyenként 3-4 odalas, magyar nyelvű szócikkeit. Központunk emellett színvonalas e-learning anyagokkal (többek között szerkesztett, tartalomjegyzékkel ellátott, könnyen kereshető videók) törekedett a jegyzet hiányát pótolni. **Tervezett intézkedés:** Kapacitáskorlátaink miatt közép- de inkább hosszabb távon tervezzük egyetemi jegyzet összeállítását, amikor már több évfolyam visszajelzésére épülhet ezen oktatási anyag fejlesztése.

Visszatérő észrevétel volt a hallgatóktól az, hogy a tárgy gyakorlatként volt meghirdetve, miközben ténylegesen előadásként működött. Ez, az oktatott óraszám, és a tárgyfelvétel ajánlott féléve (a 8., majd 7. félévben) olyan, a Kar által megszabott külső tényező, amelyet a kurrikulumreform kényszerűségei alakítottak ki. Ezeket Központunknak is el kell fogadnia, miközben egyetértünk a hallgatói észrevétellel, miszerint az előadásként való meghirdetés szerencsésebb lenne. **Tervezett intézkedés:** Az előadásként való meghirdetés hallgatói észrevételének tolmácsolása a kari vezetés felé. (A tárgy esetleges átminősítése előadássá természetesen a jelenléti követelmények változását is maga után vonhatja, aminek a tárgy jelenlegi (átlag feletti) látogatottságára (K3) is hatása lehet; emellett kihathat a számonkérés módjának változására is.)

Az egyedi hallgatói vélemények megoszlottak a tantárgy hasznosságáról. Miközben számos támogató, a tárgy fontosságát igazoló észrevételt kaptunk, más vélemények szerint az adott ismeretek kevésbé hasznosak a gyógyszertári gyakorlat során. Az angol nyelvű oktatásban résztvevő hallgatóktól kizárólag a tárgy hasznosságát alátámasztó visszajelzéseket kaptunk. Szeretnénk kiemelni, hogy a Gyógyszerésztudományi kar célja nem kizárólag közforgalmú gyógyszertárakban dolgozó gyógyszerészek képzése, illetve szeretnénk eloszlatni azt a várakozást is, amely szerint a tárgy vállalatgazdaságtani ismereteket fog oktatni. A tárgy célja a szemléletformálás és a gyógyszerészek látókörének szélesítése. **Tervezett intézkedés:** A fentiek pontosabb kommunikációjára Központunk a jövőben törekedni fog.

A tárgy e-learning felületével kapcsolatos pozitív hallgatói visszajelzéseket (K13), valamint az OFMSZK ez irányú, oktatóknak szóló továbbképzési programját, amely a Központ oktatóinak személetét is formálta, ezúton köszönjük. Összefoglalva, jelentős változásra okot adó szignált a hallgatói véleményekből nem látunk, a szükséges finomhangolások mellett tervezzük hosszabb távú tapasztalatok gyűjtését és beépítésükkel az oktatás színvonalának további emelését.

**Visszajelzésünk a kötelező tárgyakra vonatkozó egyedi jellegű véleményekre:**

A tantárgy előadás jellegére, hasznosságára, óraszámára vonatkozó egyedi hallgatói észrevételeket aggregálva, az általános résznél válaszoltuk meg. A továbbiakban az ezen túlmutató egyedi észrevételekkel foglalkozunk.

Az értékelés alapjául szolgáló ZH eredményei valóban nem mutatják a pontozás túlzott szigorúságát. A célunk az volt, hogy a számonkérés alkalmas legyen a hallgatói tudás eltérő szintjei közötti differenciálásra, ezért a kérdések egy része minimális felkészülés mellett is megválaszolható volt, egy kisebbik részük viszont az előadások mélyebb megértését igényelte. Feladatbankunk bővítése során ezt az elvet nem szeretnénk feladni. **Tervezett intézkedés:** A számonkérés kommunikációja során tervezzük a fent jelzett differenciálási szándékot erőteljesebben kommunikálni, elősegítendő a hallgatók saját ambícióinak megfelelő felkészülését a számonkérésre.

**Visszajelzésünk a választható tárgyakra vonatkozó egyedi jellegű véleményekre:**

NR

Dátum:

2021. Szeptember 10.

Az intézkedési tervet összeállította:

Inotai András egyetemi docens, tanulmányi- és tantárgyfelelős